Halvard Kausland

Halvard Magne Kausland (født 25. april 1945 på Sotra, død 21. desember 2017 Minneord hos Horten Begravelsesbyrå.) var en norsk jazzmusiker (gitar) og komponist.

 Oppvekst og ungdom 
Han vokste opp i daværende Sund kommune, nå Øygarden kommune på Sotra utenfor Bergen, begynte å spille trekkspill, en familietradisjon, og hadde som fireåring sin første offentlige opptreden. Som tiåring begynte han å spille gitar. Sammen med broren Johannes og sanger/gitarist Jan Spurkeland ble etter hvert Kauslands Trio dannet. Jazzinteressen startet i tolvårsalderen med Barney Kessel og Wes Montgomery som de første store inspiratorene. Etter videregående skole flyttet han til Bergen og begynte studier ved Bergen Musikkonservatorium med sikte på å bli musikklærer. Studiene ble avbrutt etter ett år, musikertilværelsen tok det meste av tiden. Han kom fort inn i musikermiljøet i Bergen og var aktiv i jazzmiljøet og datidens restaurantmusikermiljø. Som 17-åring mønstret han på på MS «Oslofjord» som musiker for å komme til New York.

 Musiker og byråkrat 
Etter avtjent verneplikt fikk han jobb i Drammen kommune innenfor kultursektoren og en lang karriere innenfor kommunal og fylkeskommunal sektor startet. Underveis ble det utdannelse innen offentlig administrasjon og ledelse fra Norges kommunal- og sosialhøgskole, Agder distriktshøgskole (nå universitet), Universitetet i Bergen og Robert Gordon University i Scotland med videre. Han hadde en rekke lederstillinger innenfor kultur og samfunnsliv, blant annet som fylkeskultursjef, fylkesdirektør for regional utvikling og fylkesrådmann i Vestfold (2000- 2007). Han ble i 1996 utnevnt til direktør for Norsk kulturråd, men valgte av personlige grunner å ikke tiltre denne stillingen. Underveis hadde han  flere styre og tillitsverv, bl.a. styreleder for Norsk jazzforum, styreleder for Norsk Musikkråd, styreleder for Brageteatret og flere andre styreverv innenfor norsk kulturliv og offentlig sektor.

Halvard Kausland var hele tiden jazzmusiker ved siden av karrieren i det offentlige. Han var medlem av Egil Kapstads kvartett, Magni Wentzels kvartett, Einar Iversens trio, Kjell Karlsens Orkester, laget plater sammen med Bjarne Nerem, Egil Kapstad, Ole Jacob Hansen, Atle Hammer, Magni Wentzel, Grethe Kausland, Terje Venaas, Sigurd Jansen, Carsten Klouman, Ole Paus, Arild Andersen, Øystein Sunde, Per Asplin, Harald Gundhus, Hans Mathisen, Espen Rud med flere. Han gjestet de fleste norske og flere internasjonale jazzfestivaler og var en etterspurt medmusikant. På turné og i festivalsammenheng hadde han oppdrag sammen med Ben Webster, Art Farmer, Oliver Nelson, Gerald Wilson, Gloria Coleman, Scott Hamilton, Milt Hinton, Dick Hyman, Monica Zetterlund, Urbie Green, Benny Bailey, Emil Viklický, Doug Raney, Putte Wickman med flere. Han ledet også egne band sammen med blant andre Ditlef Eckhoff, Harald Bergersen, Hans Mathisen og Harald Gundhus. Han var med i Brunvoll/Kausland septett, Halvard Kausland kvartett og sammen med Harald Bergersen i bandet Woodwork.

 CD-produksjoner 
Halvard Kausland stod for to CD-produksjoner i eget navn; Good Bait (sammen med Hans Mathisen) og den nyeste (2009) In Our House. Begge disse har fått strålende kritikker. På In Our House skrev og arrangerte han alle låtene og skrev dessuten tekstene sammen med Helle Brunvoll. CD-en ble tatt opp i Rainbow studio med Jan Erik Kongshaug som lydmann og Hans Mathisen som produsent. Medmusikanter er Tore Johansen, Håvard Fossum, Magne Arnesen, Agnar Aspås og Roger Johansen.

Diskografi
Gammeldansfavoritter (1977, Halvard Kauslands Kvintett)
Good Bait (2002, Kausland/Mathisen Quartet) med Hans Mathisen, Espen Rud og Agnar Aspaas
In Our House (2009), med Helle Brunvoll
Latitude (2015), med Helle Brunvoll og Kongelige Norske Marines Musikkorps
Deltar på
 Yamaha: Electone Festivalen '73 (1973)
 Øystein Sunde: Ikke bare tyll (1974)
 Ole Paus: I anstendighetens navn (1976)
 Øystein Sunde: Øystein Sundes beste (1977)
 Ole Paus: Nye Paus-posten (1977)
 Ole Paus: Sjikaner i utvalg (1978)
 Magni Wentzel: Sofies plass (1983)
 Øystein Sunde: Øystein Sunde i boks (1985)
 Czech-Norwegian Band med Benny Bailey: Jazznost (1990)
 Øystein Sunde: Øystein Sundes 40 beste (1990)
 Einar Iversen: Who Can I Turn to (1992)
 YME: Organic Chaos (1993)
 Anita Thallaug: Me, and My Friends (1998)
 Herman Records: Oslo Jazz Circle 50 år – Jubileumskonsert 1998 – Vol. 1 (1999)
 Horten Jazzclub: Resolutt Julejazz Vol. 3 (2002)
 Hilde Hefte: Hildes Bossahefte (2003)
 Ponca Jazz Records: Jazz Collection 1 (2008)
 Øystein Sunde: Sundes verden – 52 av de aller beste (2006)
 Grethe Kausland: Jazz My Way (2008)
 Norsk jazzforum: Jazz From Norway 2010 – JazzCD.no 4th Set (2010)
 Helle Brunvoll: Your Song (2012)
 Øystein Sunde: Sundes 5 første (2012)
 Øystein Sunde: Puslespill (2012)
 Jazz: Jazz & The City Volume 2 (2016)

 Familie 
Halvard Kausland var gift med Helle Brunvoll, og var tidligere gift med artisten Grethe Kausland.

 Referanser 

Kategori:Norske jazzgitarister
Kategori:Personer fra Sund kommune